ایستانبول-دا "بیلون-سورگونون سون شاهیدی" آدلی بلگه‌سل فیلم‌ین تقدیماتی اولدو.
عثمانلی خانه‌دانی‌نین سورگونونه حصر اولونموش بلگه‌سل فیلم بیرینجی عبدالمجیدین نوه‌سی بیلون آلپانین حیاتین‌دان بحث ائدیر.
سپتچی‌لر قصرینده کئچیریلن تدبیره عثمانلی خانه‌دانی‌نین عضو‌لری و باشقا دعوت‌لی‌لر قاتیلدی‌لار.
بلگه‌سل‌ین  یاپیمجیسی (تولید کننده) و یونتمنی (کارگردان) کریمه سن یوجل تدبیرده چیخیش ائده‌رک، فیلمین حاضردا حیاتدا اولان و 3 مارت 1924-جی ایل تاریخینده سورگون اولونموش سونونجو خانه‌دان عضوو بیلون آلپانین بیرگرافیسی اساسیندا چکیلدیگینی بیلدیردی.
سن یوجل بیلون آلپانین 1918-جی ایل دوغوملو اولدوغونو و حیاتینی بیروت-دا داوام ائتدیردیگینی قئید ائده‌رک: "اصلینده بیلون خانیم سلطانین حیاتی بیر حسرت و وطن‌پرورلیک حکایه‌سی‌دیر. حیاتی بویو دیک دورموش‌دور. لبنان وطنداشی اولماماسی، عرب دیلینی اؤیرنمه‌مه‌سی، تورکیه‌دن گئدرکن 5 یاشیندا اولماسینا باخمایا‌راق، بو گون تمیز بیر ایستانبول تورکجه‌سینده دانیشماسی دا بونون گؤستریجی‌سی‌دیر" دئدی.
سن یوجل بلگه‌سل فیلمین "عثمان اوغلونون سورگونو" آدلی فیلمین داوامی اولدوغونو سؤیله‌دی.
تدبیرده "ت.ر.ت بلگه‌سل فیلم‌لر پروقرامی"نین مودیری جونیت گوندوغدو و خانه‌دان عضوو جینتیا آلپان دا تشککور نطقی ایله چیخیش ائتدی‌لر.
تدبیرده بیلون آلپانین فوتولاریندان‌ عبارت سرگی تقدیم اولوندو.
بیلون آلپانین حیات حکایه‌سی واسطه‌سیله بیروت و دمشق-ده عثمانلی خانه‌دانی‌نین یاشادیقلاریندان‌ بحث ائدن بلگه‌سل  54 دقیقه داوام ائدیر.
چکیلیش‌لری‌نین بیر حیصه‌سی اولدوز سارایی و سیرکچی گاریندا آپاریلان فیلم مارتین 19-دا "ت.ر.ت بلگه‌سل" کانالیندا نوماییش ائتدیریله‌جک.
